JY LEES NOU Bewerings van seksuele teistering en verkragting teen magtige Hollywood-vervaardiger kring uit
Harvey Weinstein is in omstredenheid gedompel nadat verskeie bekroonde aktrises met stories oor hom na vore gekom het.
Die model en aktrise Cara Delevingne (25), is die nuutste slagoffer wat na vore gekom het om haar ervaring met Weinstein in die media te deel.
Die vervaardiger Harvey Weinstein. Foto: Getty Images
Cara het die skokkende nuus Woensdagaand op Instagram bekendgemaak.
Luidens die model se inskrywing in die sosiale media het sy en nog ’n regisseur Weinstein by ’n hotel ontmoet om oor ’n komende fliek te praat.
Die regisseur moes homself verskoon en dis toe dat Weinstein na bewering die gulde geleentheid sien om sy kans waar te neem.
“Toe ons alleen is, het hy begin spog oor al die aktrises by wie hy al geslaap het en hoe hy hul loopbaan die hoogte laat inskiet het. Hy het my toe na sy kamer genooi,” lui ’n gedeelte uit Cara se inskrywing.
Cara gaan dan voort om die ongemaklike situasie te beskryf.
Volgens haar was haar pogings om sy aandag af te trek, vergeefs en hy het haar steeds probeer soen.
Cara se skokonthulling kom ’n dag nadat ons eie Charlize Theron ook stem dik gemaak het oor die bewerings van seksuele teistering teen Weinstein.
In ’n inskrywing in die sosiale media meen Charlize mans in magsposisies kom al te lank weg met seksuele teistering.
“Ons kan nie die slagoffers blameer nie.”
Angelina Jolie en Gwyneth Paltrow het ook bekendgemaak hulle was slagoffers van Weinstein.
Georgina Chapman, Harvey se vrou en ma van sy twee kinders, is na bewering in die proses om hul huwelik van 10 jaar te beëindig, berig The Guardian.
“My hart breek vir al die vroue wat verskriklike pyn moes verduur as gevolg van dié optrede.”
Lees alles oor die Weinstein-storie in Huisgenoot se 19 Oktober-uitgawe.
Bronne: CNN, The Guardian, The Telegraph
Meer oor: bekendes| seksuele teistering| verkragting
KYK: Opspraakwekkende video’s van rapper wat vir kinders sing kom aan die lig ná verkragtingsbewering
Pretoria-vrou maak hart oop: ‘Ek het in dieselfde huis as my verkragters grootgeword’
3 lewenslange vonnisse vir Pietermaritzburg-man wat 3 kinders verkrag ‘al roep hulle om hulp’